KOMMISSIONENS FORORDNING (EF) Nr. 1558/96 af 30. juli 1996 om visse overgangsforanstaltninger for så vidt angår importindgangspriser for visse frugter og grøntsager med oprindelse i de associerede lande i Centraleuropa

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 3290/94 af 22. december 1994 om de tilpasninger og overgangsforanstaltninger, der er nødvendige i landbrugssektoren for gennemførelsen af de aftaler, som er indgået under de multilaterale handelsforhandlinger i Uruguay-rundens regi (1), senest ændret ved forordning (EF) nr. 1193/96 (2), særlig artikel 3, stk. 1, og

ud fra følgende betragtninger:

Som følge af Uruguay-rundens multilaterale forhandlinger blev ordningen med referencepriser og betaling af en udligningsafgift ved indførsel af visse frugter og grøntsager erstattet med en ordning med specifik told ud fra indgangsprisen;

anvendelsen af nævnte indgangspriser for visse produkter til forarbejdning med oprindelse i Bulgarien, Tjekkiet, Slovakiet, Ungarn, Polen og Rumænien kan være en for stor belastning for industrien og derfor hæmme handelen med disse tredjelande; ifølge de forhandlingsdirektiver, som Rådet vedtog den 6. marts 1995 vedrørende landbrugsprodukter, føres der for tiden forhandlinger med de pågældende lande for at finde en løsning på dette problem i forbindelse med tillægsprotokoller til Europaaftalerne (3); de såkaldte interimstillægsprotokoller vil udelukkende vedrøre de handelsmæssige aspekter ved tillægsprotokollerne; i afventning af udfaldet af forhandlingerne om disse protokoller er det hensigtsmæssigt autonomt og midlertidigt, indtil den 31. december 1996, at træffe tilpasningsforanstaltninger ved at nedsætte indgangspriserne for visse frugter til forarbejdning;

for at sikre, at de pågældende frugter rent faktisk anvendes til forarbejdning, bør de kun kunne indføres til nedsatte indgangspriser ved overholdelse af de EF-bestemmelser om de pågældende produkters destination, der er fastsat i Rådets forordning (EØF) nr. 2913/92 af 12. oktober 1992 om indførelse af en EF-kodeks (4) og i Kommissionens forordning (EØF) nr. 2454/93 af 2. juli 1993 om visse gennemførelsesbestemmelser til Rådets forordning (EØF) nr. 2913/92 om indførelse af en EF-toldkodeks (5), samt ved overholdelse af forordning (EØF) nr. 2251/92 af 29. juli 1992 om kvalitetskontrol af friske frugter og grøntsager (6), senest ændret ved forordning (EF) nr. 3148/94 (7);

for at sikre en korrekt anvendelse af nærværende forordning er det nødvendigt at fastsætte, at bestemmelserne i Europaaftalerne om varers oprindelse finder anvendelse; der bør desuden fastsættes særlige bestemmelser for forarbejdningsindustriens anvendelse af de pågældende produkter;

Forvaltningskomitéen for Frugt og Grøntsager har ikke afgivet udtalelse inden for den af formanden fastsatte frist -

UDSTEDT FØLGENDE FORORDNING:

Artikel 1

1. For de i bilaget omhandlede produkter til forarbejdning med oprindelse i Bulgarien, Tjekkiet, Slovakiet, Ungarn, Polen og Rumænien er de indgangspriser, over hvilke den specifikke told nedsættes til 0, fastsat i samme bilag.

2. Hvis indgangsprisen for et parti er 2, 4, 6 eller 8 % lavere end den respektive indgangspris, er den specifikke told henholdsvis lig med 2, 4, 6 eller 8 % af denne indgangspris. Hvis indgangsprisen for et parti er lavere end 92 % af den gældende indgangspris, anvendes den højeste specifikke told.

3. Den i stk. 1 fastsatte nedsættelse indrømmes ved overholdelse af betingelserne i:

- artikel 82 i forordning (EØF) nr. 2913/92 og artikel 291 ff. i forordning (EØF) nr. 2454/93

og

- artikel 10 i forordning (EØF) nr. 2251/92.

Artikel 2

Protokollen angående begrebet »varer med oprindelsesstatus« og angående metoderne for administrativt samarbejde, der er knyttet som bilag til hver af Europaaftalerne, finder anvendelse.

Artikel 3

De i bilaget omhandlede produkter, der anvendes til fremstillingen af et af de i artikel 1, stk. 1, i Rådets forordning (EØF) nr. 426/86 (8) omhandlede produkter, anses for bestemt til forarbejdning i den i artikel 1, stk. 1, omhandlede betydning.

Artikel 4

Denne forordning træder i kraft dagen efter offentliggørelsen i De Europæiske Fællesskabers Tidende.

Den anvendes indtil den 31. december 1996.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 30. juli 1996.

På Kommissionens vegne

Franz FISCHLER

Medlem af Kommissionen

(1) EFT nr. L 349 af 31. 12. 1994, s. 105.

(2) EFT nr. L 161 af 29. 6. 1996, s. 1.

(3) EFT nr. L 347 af 31. 12. 1993, s. 1 (Ungarn).

EFT nr. L 348 af 31. 12. 1993, s. 1 (Polen).

EFT nr. L 360 af 31. 12. 1994, s. 1 (Tjekkiet).

EFT nr. L 359 af 31. 12. 1994, s. 1 (Slovakiet).

EFT nr. L 357 af 31. 12. 1994, s. 1 (Rumænien).

EFT nr. L 358 af 31. 12. 1994, s. 1 (Bulgarien).

(4) EFT nr. L 302 af 19. 10. 1992, s. 1.

(5) EFT nr. L 253 af 11. 10. 1993, s. 1.

(6) EFT nr. L 219 af 4. 8. 1992, s. 9.

(7) EFT nr. L 332 af 22. 12. 1994, s. 28.

(8) EFT nr. L 49 af 27. 2. 1986, s. 1.

BILAG

>TABELPOSITION>